תאוריית קשר

תאוריית קשר (הנקראת גם תאוריית קונספירציה או טענת מזימה), היא תאוריה המסבירה מצב או אירוע באופן מהפכני הנראה כסותר את הממצאים הגלויים לעין, על-בסיס ההנחה שגורמים רבי-כח מסתירים את האמת ומונעים את חשיפתה לציבור. תאוריות מסוג זה נדחות בדרך כלל על ידי רוב העוסקים בתחום, משום שתאוריה המבוססת על הממצאים באופן ישיר נראית סבירה יותר מן ההנחה שאותם ממצאים עוותו על ידי התארגנות חשאית.
תאוריות קשר משגשגות כאשר המידע על ההתרחשויות לקוי בחסר או שמקורות שונים לגביו סותרים זה את זה, גם אם בפרטים זניחים ומעוטי חשיבות, וכאשר קיימת חשדנות כלפי גופים בצמרת השלטון או באמצעי התקשורת. ככל שהתאוריה מניחה שמסתירי האמת הם בעלי עוצמה גדולה יותר, היא נעשית חסינה יותר מפני הפרכה, משום שקל לה יותר להסביר ממצאים הסותרים אותה בפעילות מכוונת.

סיבה לדחיית תאוריות קשר

תאוריות קשר מבוססות על טיעון רטרודוקטיבי, כלומר, מוצע בו הסבר המבאר עובדה או מערכת עובדות נצפית על בסיס התרחשות בו זמנית או הקבלה. בטיעון רטרודוקטיבי מתקדמים מן הכלל, ההצהרה הכללית אל התוצאה (כלומר, תוצאת התצפית) וממנה מגיעים אל המקרה. לדוגמה, אפשר לטעון כי לנשיא קנדי היו אויבים רבים (כלל), קנדי נרצח (תוצאה, תצפית) והמסקנה מכך (מקרה) היא שקנדי נרצח על ידי אחד מאויביו.
מה שגורם לרוב החוקרים לדחות תאוריות קשר הוא היעדר ממצאים מספקים המאשרים את התצפית. במקרה זה, תאוריה הטוענת כי קנדי נרצח על–ידי המאפיה עשויה להדחות אם הממצאים המחזקים את התצפית הזו אינם מספקים. לרוב, מעוגנת הדחייה בטיעון שהממצאים כוזבים, כוללים גרעין עובדתי שלו נוספו פרטים שאינם נתמכים בעובדות, ממצאים אנקדוטליים, צרופי מקרים, טיעוני פוסט הוק וקום הוק, רגרסיה, וכדומה. תאוריות שאין להן סימוכין מספיקים בממצא הן לעיתים קרובות תאוריות פסאדו-מדעיות.
המבחין בין תאוריות קשר לתאוריות פסבדו-מדעיות טמון בניסיון של תאוריות קשר להסביר את היעדר הממצאים באמצעות הצגת ההשערה שהעדר הממצאים נובע מהסתרתם. העלאת השערה כהסבר לאי הוכחת השערה קודמת הוא כשל לוגי מעגלי מסוג השערות מבטלות, כלומר, כזה שבו אי הוכחת ההשערה המקורית מוסבר על–ידי קיומו של גורם בעל עצמה המסתיר את ההוכחות. דוגמה טיפוסית לטיעון כזה עשויה להיות ההשערה שקנדי נרצח על–ידי המאפיה, (השערה א') אך לא ניתן להוכיח זאת בבירור (כלומר, אין ממצאים) כי המאפיה שרפה את כל העדויות הנוגעות לכך ומפחידה עדים אפשריים (השערה ב').
תאוריות קשר עשויות להפוך לתאוריות מקובלות, אם ההשערה הראשונה או השנייה ובעקבותיה הראשונה יזכו לתימוך עובדתי. לדוגמה, הטענה שאלביס פרסלי לא מת אלא חי, ועובדה זו מוסתרת על–ידי מקורביו ניתנת להוכחה על נקלה באמצעות תיעוד של אלביס החי.
מעבר לחקר המדעי, נוטים רבים לדחות תאוריות קשר מסוימות בגלל תוכנן. לדוגמה, הטיעונים כי היהודים משתלטים על העולם נדחים על–ידי רבים כאנטישמיות. רבים מסתייגים מחלק מתאוריות הקשר גם בגלל התפישה של התומכים בהם, לעיתים, כתמהונים או כמיסטיקונים.

מדוע מופיעות תאוריות קשר

הגורם העיקרי להופעתן של תאוריות קשר הוא הניסיון להעניק הסבר נוח יותר לאירועים או מצבים שההסבר הקיים להם אינו מספק או גורם לאי נוחות לרבים. לדוגמה, העובדות הגלויות ביחס לרצח קנדי, המצביעות על–כך שנרצח על–ידי מתנקש בודד, שפעל ככל הנראה ממניעיו הוא, אינן נוחות לאמריקנים רבים מסיבות שונות. חלקם אינו חש בנוח נוכח העדות לשבריריותם של החיים, כולל אלו של נשיא מעצמה חזקה, והעובדה שאדם מעורער בנפשו עשוי בכל רגע לקפד את פתיל חייו של נשיא נבחר. אחרים חשים כי אם ניתן יהיה להאשים גורם מזוהה כלשהו באחריות לרצח, ניתן יהיה להעניש את הגורם שהביא למות הנשיא ולזכות בעקיפין ב"קתרזיס".
תאוריית הקשר ביחס למותו של אלביס פרסלי, לעומת זאת, מעוגנת ברצונם של רבים לדחות את העובדות הפשוטות של מותו לטובת תאוריה שתהפוך את האמן האהוב משבר כלי כרסתני שמת מתבוסס בקיאו לגיבור. תאוריות אחרות, כמו זו הטוענת שפול מקרטני מת, נובעות משעשוע יותר מרצינות והן משקפות חשיבה אנימיסטית הקיימת אצל רבים.
תאוריות קשר פוליטיות מקבלות חיזוק גם מקיומם המוכח של אירועים בהם היה אכן קשר שתיקה סביב מעשים לא חוקיים שנעשו על ידי או מטעם גופים שלטוניים. מקרים ידועים מסוג זה הם משפט דרייפוס בצרפת, מבצע נורת'וודס ופרשת ווטרגייט בארצות הברית, ופרשת לבון ופרשת איראנגייט בישראל.

אלביס פרסלי חי

מיד לאחר קבורתו של אלביס פרסלי ניסו מעריצים אחוזי טירוף ליטול חלקים מגופתו של הזמר. משהבחינו שומרי בית העלמין בנעשה, החליטה המשפחה, בהתייעצות עם השלטונות, להעביר את ארונו של הזמר לאחוזת "גרייסלנד", שבה התגורר, ולהטמינו שם בקרקע. בלילות הבאים גדל מספר המעריצים באזור. משניסו לקחת לעצמם כמה מן האיברים, חפרו כמה מהם בחלקת הקבר ולמרבה ההפתעה, לא מצאו בה דבר. השמועה כי הקבר ריק ואין בו מאומה, פשטה מיד בקרב קהל האוהדים ונפוצה בעולם כולו. עד אשר הזדרזה המשפחה להסביר את פתרון התעלומה, כבר התגבשה הדעה כי אלביס פרש לאי בודד, שאותו רכש לשם כך, ושם הוא חי עד עצם היום הזה בזהות בדויה, ואף נוהג להקליט שירים חדשים מדי פעם.

הרעלתה למוות של מרילין מונרו

לפי תאוריית קשר זו נשלחו סוכני הבולשת הפדרלית האמריקנית (FBI) להמית את מרילין מונרו, שהייתה המאהבת של הנשיא ג'ון פיצג'רלד קנדי. הם ביימו את התאבדותה, והשלטונות הסוו זאת בטענה כי בלעה עשרות כדורים ומתה.

מותה של הנסיכה דיאנה

מותה של דיאנה, הנסיכה מווילס בתאונת דרכים בשנת 1997 התקבל בעולם בעצב רב ומבלי שהאירוע המצער יעבור בשוויון נפש. יש הסבורים כי ידם של הישראלים בעניין, שהרי אהבתה של הנסיכה למיליונר ערבי מצרי, יכולה הייתה לפגוע באינטרסים שלהם. 
 מאותה סיבה, לדעתם של אחרים, החליטו הרשויות בבריטניה להתנקש בנסיכה ובאהובה. היו שאפילו העלו את ההשערה שהנסיך צ'ארלס היה בין זוממי המזימות, לאחר שנודע למלכת בריטניה כי דיאנה הרתה ובקרוב יצטרף למשפחה המלכותית תינוק ממוצא ערבי.

השתלטות היהודים על העולם

תאוריית קשר זו עומדת בבסיס האנטישמיות. במרכז תאוריית הקשר מצויים הכתבים הידועים כפרוטוקולים של זקני ציון. לפי מקורות אנטישמיים הפרוטוקולים הללו הם סיכום הרצאה של בנימין זאב הרצל בישיבה סודית של הקונגרס הציוני הראשון. אותם מקורות טוענים כי מאז מתכנסים "זקני ציון" מדי פעם בחשאי ומחליטים על עניינים חובקי עולם, כגון גורלם של מדינות ועמים. באותם כינוסים חשאיים מתווים "זקני ציון" את הדרכים להשגת השלטון בעולם תוך ניצול אמצעי ממון, השחתה מוסרית של עמים וסיבוך מדינות במלחמות. מופע מודרני של תאוריה זו מצוי בתאוריית ממשלת הכיבוש הציונית, פרי עטו של הנאו-נאצי האמריקאי אריק תומפסון, לפיה הממשלות הרשמיות ברוב ארצות העולם אינן אלא ממשלות בובות, כאשר בפועל שולטת בהן ממשלת ישראל.
לפני מלחמת עיראק טענו אנטישמים כי ארצות הברית יוצאת למלחמה לא שלה ולמעשה נלחמת את מלחמתה של ישראל. טענה זו קנתה אחיזה גם בקרב ציבור שאינו מוגדר אנטישמי, ולא בפעם הראשונה: ישנה תאוריה הטוענת כי הנאצים לא יכלו לבצע את הפתרון הסופי ליהודים מבלי לשכנע ציבור רחב מאד, לאו דווקא אנטישמי, כי היהודים זוממים להשתלט על העולם, וכדי להגיע למעמד זה הם מתכננים מלחמות ותגרות בין עמים ומדינות. לאחר השואה ורצח של 6 מיליון יהודים, נראה שקונספירציות אנטישמיות לא דעכו, אלא כובשות לבבות נוספים ומתחזקות בקרב ציבורים ערבים ומוסלמים ואפילו אצל יפנים שמעולם לא פגשו יהודים. במזרח הרחוק התרחש "טוויסט" מעניין באופן שבו התאוריה משפיעה: יותר משהיא מלווה בשנאה כלפי היהודים, באים איתה הערצה אליהם ורצון להידמות אליהם.
לקראת סוף המאה העשרים, החלה תנועה של מכחישי שואה, שטוענים כי השואה עצמה היא פיקציה וקונספירציה של היהודים.
בעבר היוו תאוריות קשר העוסקות ביהודים עילה לעלילות דם ולפרעות ביהודים, בטענות זדון שהיהודים מפיצים מחלות, מרעילים בארות מים ורוצחים תינוקות של נוצרים למען עשיית שימוש טקסי בדם הקורבנות לכאורה, כל זאת בהוראת מנהיגי היהדות העולמית.

ישראל עומדת מאחורי גל הטרור העולמי

גורמים שונים בעולם המוסלמי ובארגוני שמאל קיצוניים טוענים שהמוסד הישראלי עומד מאחורי הפיגועים בעולם המיוחסים למוסלמים או פלסטינים, וזאת על מנת להבאיש את תדמיתם בעיני העולם ולגרום לארצות הברית להילחם בהם בשביל היהודים.
האשמות אלו הועלו כלפי פיגועים שכוונו ישירות נגד ישראל וישראלים, ויאסר ערפאת הביע לא אחת את השקפתו שלפיגועים רבים אחראים גורמים ישראלים. גם גורמי שמאל קיצוני בארץ התבטאו לא פעם שישראל היא זו שמרוויחה מן הפיגועים, וייתכן שהיא זו שעומדת מאחוריהם.
במיוחד זכתה התאוריה להבלטה במצרים בעקבות הפיגועים בסיני בספטמבר 2004, ואף הנשיא חוסני מובארק שנשאל עליה, דחה אותה בלשון רפה ביותר. בעקבות מתקפת הטרור במפגש הגבולות ישראל-מצרים-רצועת עזה האשימו גורמים באחים המוסלמים במצרים ובחמאס את ישראל באחריות לפיגועים.
קונספירציה זאת נדחתה על ידי הממשלה האמריקאית כקונספירציה שקרית, וכ'תירוץ' של מנהיגי ארצות ערב וארגוני טרור ברחבי המזרח התיכון, ואף מקובלת בין תומכיהם.

שליחיה של ממשלת ישראל הרעילו את דמו של ערפאת

לפי תאוריית קונספירציה זו (שהתפתחה על בסיס אי הוודאות על סיבת מותו) שיש לה תומכים בקרב הערבים, אירופאים, ומספר יהודים, הרעילה ישראל בדרך כלשהי את יאסר ערפאת, כדי להיפטר משלטונו בן ארבעת העשורים על העם הפלסטיני. בין המאשימים גם ההנהגה הקיימת בקרב הרשות הפלסטינית. לתאוריה ניתן חיזוק במסמך רשמי של הרשות שקבע כי הרעלה גרמה למות ערפאת. באוגוסט 2009 קבעה ועידת הפת"ח בבית לחם כי ישראל היא האחראית למות ערפאת.
שמועות אחרות אומרות שערפאת מת מאיידס, והסיבה שיש ערפול לגבי נסיבות מותו והאשמות כנגד ישראל, היא הרצון למנוע גילוי זה - שנחשב כאות קלון בקרב הציבור הערבי השמרן.

יצרניות חומרה וחברות אינטרנט מייצרות ומפיצות תוכנות לשיתוף קבצים

לפי תאוריית קשר זו, חברות אינטרנט ויצרניות חומרה שהן המרוויחות הגדולות ביותר מהורדת קבצים "כבדים" למחשב וצריבתם בתקליטורים, מעודדות שימוש בתוכנות לשיתוף קבצים, ולמעשה שוקדות כל העת על פיתוחן של תוכנות חדשות מסוגים אלה. למרבה אי ההפתעה, טוענים זאת מפיקי סרטים ולהקות רוק שאף שוכרים מעת לעת בלשים פרטיים כדי שיחקרו בנידון.

חברות אנטי וירוס מעודדות ייצור וירוסים

לפי תאוריית קשר זו, חברות האנטי וירוס שמתפרנסות מהתוכנות שמנטרלות וירוסי מחשב ותולעים, הן בעצמן מפתחות/ תומכות / מעודדות פיתוח של וירוסי מחשב בידי גורמי צד שלישי, על מנת שיוכלו להמשיך למכור את התוכנות שלהם.

קוד סודי ב"חלונות" שמיקרוסופט השתילה כדי לשתק מערכות מחשב של האויב בזמן מלחמה

לפי תאוריית קשר זו שמקורה במזרח אסיה ובמזרח התיכון, השתילה מיקרוסופט קוד סודי במערכת ההפעלה "חלונות" שיופעל בעת מלחמה בכל המחשבים של אויבי ארצות הברית וישתק אותם מכל פעולה, במטרה להביא לניצחונה. הסינים חששו שתאוריה זו נכונה והורו להחליף את כל מערכות ההפעלה שרכשו ממיקרוסופט במערכות של לינוקס. התאוריה הזו התרחבה אט אט גם למטוסים שמספקת ארצות הברית לערב הסעודית ולמצרים. יש בין הערבים שטוענים שיהודים המנהלים חברות מחשבים בעולם כולו מחזיקים בקוד המאפשר לשתק את כל מטוסי הקרב של צבאות ערב בעת מלחמה עם ישראל.

ברית המועצות ייצרה את האיידס כנשק ביולוגי נגד המערב

לפי קונספירציה זו, הנדסו הסובייטים נגיפים "תמימים" והפכו אותם לנשק ביולוגי במידה ומלחמה עולמית תפרוץ. באופן לא ברור, בשל תאונה, תקלה או במכוון, החל מופץ אחד הנגיפים הללו במקום כלשהו ומשם נעשה שכיח בעולם כולו. הנגיף קרוי HIV והוא גורם למחלת האיידס.

האו"ם מנסה להשתלט על ארצות הברית באמצעות שיטות לוחמה חדשניות

לפי קונספירציה זו, האו"ם באמצעות מערב אירופה, היפנים והסינים מנסה להשתלט על ארצות הברית ולהביס את צבאה כדי להעתיק את מוקד הכוח העולמי למקומות אחרים בתבל. מחזיקי דעה זו הם אותן פלוגות חמושות בארצות הברית המטפחות את עידוד אחזקת הנשק להגנה עצמית, ואת טיעוני אנשיהן אפשר לשמוע גם בין כותלי בתי המשפט האמריקניים. הם טוענים שחובה על האמריקנים להתחמש כנגד "יום הדין" בו יצא האו"ם מתוך ארצות הברית להילחם במעצמה הגדולה.

הממשל האמריקאי מעודד שימוש באינטרנט כדי להשתלט על העולם

לפי תאוריית קשר זו, הממשל האמריקאי מעודד שימוש באינטרנט כדי להקל על השתלטותו הסופית על העולם. לפי תומכי התאוריה ה־NSA מפקח על כל התעבורה ברשת וכל מי שמשתמש בה חושף למעשה את סודותיו ואת מחשבו לחיטוט של הממשל שאף איננו מהסס להשתמש במחשבים הללו למטרותיו.
מאז פיגועי 11 בספטמבר ירדה תפוצתה של תאוריה זו בשל השימוש שעשה אל-קאעידה במחשבי האינטרנט.

מעבורת החלל קולומביה המחוללת סופות טורנדו

יש הטוענים שאילן רמון היה חלק מפרויקט סודי שמטרתו לבצע סופת טורנדו מלאכותית. לדברי תומכי התאוריה, סופת הטורנדו בים התיכון הייתה תוצאה של ניסוי צבאי שבוצע בחלל, במטרה לחולל סופות טורנדו מלאכותיות למטרות צבאיות. כן הם טוענים שהמעבורת הושמדה בכניסתה אל האטמוספירה באמצעות מטענים שהורכבו מראש, במטרה להשאיר את תוצאות הניסוי לארצות הברית בלבד.

תאוריה לפיה הרצח הוא קונספירציה שמאלנית

המקור לתאוריה הוא בימין הקיצוני בישראל: על-פי תאוריית הקשר תכנן שמעון פרס לביים רצח פוליטי, על מנת ליצור אהדה לשמאל בקרב הציבור, ונעזר לשם כך בשב"כ אשר הפעיל את אבישי רביב, מצא את יגאל עמיר, שאכן חפץ לבצע את ההתנקשות מתוך השקפת עולמו הניצית. על השב"כ מוטל היה לשים באקדחו של יגאל עמיר כדורי סרק אולם בשל כשל או כוונת מכוון נותרו בסופו של דבר כדורים חיים באקדח.
בסופו של דבר, נורה יצחק רבין בכדורים חיים בניגוד לתוכניתו של פרס. אולם על פי הקונספירציה, אפשר היה להציל את רבין אלא שפרס החליט שהסיכון לחשיפה הוא רב ולכן קבע שיינתן לרבין לדמם למוות, והוא לא יובל ישירות לבית החולים. מכונית ראש הממשלה הסתובבה 22 דקות ברחבי העיר עד שרבין נפח את נשמתו ורק אז הובל לבית החולים "איכילוב".
ישנן וריאציות אחרות, קיצוניות אף יותר, לתאוריית קשר זו.

תאוריה לפיה הרצח הוא קונספירציה ימנית

לפי התאוריה הזו, שדוברה העיקרי היה הפרופסור מיכאל הרסגור, גורמי ימין רדיקליים בשב"כ עמדו מאחורי הרוצח יגאל עמיר, הפעילו אותו ודאגו להפקרת הזירה מבחינה ביטחונית.

מרדכי ואנונו הוא סוכן המוסד

לפי תאוריית קשר זו מרדכי ואנונו שגילה את סודות האטום של מדינת ישראל לסנדיי טיימס פעל בשליחות "המוסד". על פי התאוריה מטרת הגילוי הייתה לחזק את ההרתעה הגרעינית של ישראל ללא צורך בחשיפה רשמית שלהם. לתאוריה זו גרסות בהן יחידות אחרות של מערכת הביטחון מחליפות את המוסד. כמו כן קיימת גרסה שלפיה ואנונו היה אמור לגלות רק חלק מהסודות שגילה ואי לכך נחטף על ידי המוסד.

מערכת כיפת ברזל

על פי תאוריה זו, מערכת כיפת ברזל אינה מיירטת באמת את הרקטות הנורות לעבר מדינת ישראל. את הרעיון מוביל בישראל ד"ר מרדכי שפר, חתן פרס ביטחון ישראל. הצעתו לפיתוח מערכת חלופית למערכות נגד טילים המפותחות בישראל לא התקבלה, ומאז הוא נלחם נגד המערכת ומערער על יעילותה. לטענתו, המערכת אינה יכולה ליירט את הרקטות, וסרטונים המראים את היירוט כביכול, מבוימים, והוא מגדיר אותם: "מופע אורקולי". לטענתו, חברו יחד ממשלות ישראל, צה"ל והתעשיות הביטחוניות ליצור מצג שווא, בו כביכול נראה יירוט, כאשר בפועל מה שמתפוצץ אינו הרקטה של האויב אלא הטיל "טמיר" של כיפת ברזל. לדבריו, מדובר באחיזת עיניים שמטרתה להצדיק את ההשקעה האדירה במערכת ולהקנות ביטחון מזויף לתושבי ישראל.

מלחמת יום הכיפורים וג'ו אלון

לפי תאוריה זו, מלחמת יום הכיפורים תואמה מראש עם המצרים על ידי הנהגת מדינת ישראל באופן שיאפשר להם הישג צבאי מוגבל. כך תתאפשר הגעה להסדר מדיני והמעורבות הסובייטית במזרח התיכון תצומצם. לפי סברה זו, ג'ו אלון גילה תוכנית זו ובשל כך המוסד התנקש בו. אחד האזכורים לתאוריה זו ניתן על ידי שמואל גונן (גורודיש) בראיון עם אדם ברוך.

בתרבות

בתרבות יצירות שונות העוסקות ברעיונות המרכזיים של תאוריות קשר.
הספר 1984, שנכתב על ידי ג'ורג' אורוול בשנת 1949 עסק ברעיונות הקשורים באופן הדוק לתאוריות קשר, כשבמרכז העלילה ממשלה אשר מנהיגה משטרת מחשבות, משטרה חשאית שמטרתה למנוע מאזרחי המדינה להעלות על דעתם רעיונות הסותרים את מטרות המשטר.
סרטים וסדרות שונים הציגו עלילה בדיונית העוסקת בהתמודדות של גיבוריה מול ארגונים הקושרים קשרים כדי להגשים מטרות שונות. דוגמאות לכך הן הסרטים האמריקאים, אויב המדינה משנת 1998, וצייטגייטס משנת 2007 ; סדרת הטלוויזיה הבריטית משנת 2013, אוטופיה ; ובמובן מסוים גם הסרט האמריקאי מטריקס שיצא לאקרנים בשנת 1999.